b'\n_START_ARTICLE_\nDimitrij Kralj\n_START_SECTION_\n\xc5\xbdivljenje in delo\n_START_PARAGRAPH_\nRodil se je v \xc5\xa1tevilni dru\xc5\xbeini 12-tih otrok policijskemu nadzorniku Ivanu Kralju in materi gospodinji tudi rojeni Kralj v tr\xc5\xbea\xc5\xa1kem predmestju sv. Ivan. Leta 1919 se je dru\xc5\xbeina preselila v Maribor. Kon\xc4\x8dal je trgovsko akademijo. Po diplomi je najprej 10 let delal v podru\xc5\xbenici Ljubljanske kreditne banke, nato pa do nem\xc5\xa1ke okupacije v potovalni agenciji Putnik. \xc5\xbde v mladih letih je za\xc4\x8del telovaditi pri Sokolu in bil v Mariboru eden njegovih vodilnih odbornikov: 10 let tajnik Sokola Maribor-Matica, tajnik gradbenega odseka dru\xc5\xa1tva in pobudnik ustanovitve zadruge, ki je na Pohorju postavila Sokolski planinski dom. Vsa leta do okupacije je delal tudi v primorskem izseljeni\xc5\xa1kem dru\xc5\xa1tvu Nanos in bil aktiven odbornik v mariborski podru\xc5\xbenici slovenskega planinskega dru\xc5\xa1tva Kot izpostavljeni narodni delavec je bil po zasedbi Maribora aprila 1941 skupaj z dru\xc5\xbeino izgnan v Ljubljano. Tu se je pridru\xc5\xbeil \xc4\x8detnikom. Spomladi 1945 se je s \xc4\x8detniki umaknil v Kraljevino Italijo. Tri leta je pre\xc5\xbeivel v begunskem tabori\xc5\xa1\xc4\x8du v kraju Eboli v pokrajini Salerno. V tem \xc4\x8dasu se je poro\xc4\x8dil s Tatjano Zano\xc5\xa1kar, ki mu je v tabori\xc5\xa1\xc4\x8du rodila sina Boruta. Leta 1948 se je dru\xc5\xbeina skupaj s skupino jugoslovanskih tabori\xc5\xa1\xc4\x8dnikov preselila v Zahodno Nem\xc4\x8dijo, 1949 pa v ZDA. Tu se je dru\xc5\xbeina naselila v mestu Milwaukee. Tudi v novem okolju je nadaljeval z dru\xc5\xa1tvenim delom: bil je odbornik Slovenskega dru\xc5\xa1tva Triglav, uspe\xc5\xa1no je pomagal in nastopal v njegovem igralskem odsek in vodil mladinske te\xc4\x8daje sloven\xc5\xa1\xc4\x8dine. Do svojega 80-tega leta je bil predsednik Ameri\xc5\xa1ko-jugoslovanskega dru\xc5\xa1tva, ki je bilo ustanovljeno na njegovo pobudo. Ko je bilo leta 1974 organizirano Predstavni\xc5\xa1tvo Jugoslovanskega Sokola v Svobodnem svetu, je postal njegov blagajnik in kasneje tudi namestnik staroste Predstavni\xc5\xa1tva. Bil je tudi blagajnik Zveze Sokolstva v Svobodnem svetu, organizacije, ki je povezovala \xc4\x8de\xc5\xa1koslova\xc5\xa1ko in jugoslovansko sokolarstvo. To funkcijo je opravljal do smrti.'